*Projekts*

LATVIJAS REPUBLIKAS MINISTRU KABINETS

20\_\_.gada \_\_.\_\_\_ Noteikumi Nr.\_\_

Rīgā (prot. Nr.\_\_ \_\_.§)

**Zemes ierīcības projekta izstrādes noteikumi**

Izdoti saskaņā ar

Zemes ierīcības likuma

10.panta pirmo daļu

**I. Vispārīgie jautājumi**

1. Noteikumi nosaka:

1.1. zemes ierīcības projekta (turpmāk – projekts) un tā grozījumu izstrādes un apstiprināšanas kārtību;

1.2. projekta saturu;

1.3. prasības attiecībā uz projekta paskaidrojuma rakstu un grafisko daļu;

1.4. projekta datu un dokumentu aprites kārtību.

2. Projekta izstrādi nodrošina persona, kura ir sertificēta zemes ierīcības darbu veikšanai (turpmāk – zemes ierīkotājs).

3. Zemes ierīcības projektu izstrādā elektroniskā formā.

4. Zemes vienības projektē ar kompaktu konfigurāciju un likvidē starpgabalus, ja tas ir iespējams.

5. Zemes vienību robežu posmus projektē pa izteiktiem apvidus lineāriem objektiem vai kā taisnu iedomātu līniju bez lauzumiem, ievērojot esošo apbūvi, robežu posmu pagrieziena leņķus veidojot pēc iespējas tuvāk 90 grādiem.

6. Katrai projektētajai zemes vienībai paredz piekļuves iespēju vismaz vienā no normatīvajos aktos zemes pārvaldības jomā noteiktajiem piekļuves nodrošināšanas veidiem.

7. Projekta un tā grozījumu īstenošanu (zemes kadastrālo uzmērīšanu, reģistrēšanu Nekustamā īpašuma valsts kadastra informācijas sistēmā (turpmāk – Kadastra informācijas sistēma) un ierakstīšanu zemesgrāmatā) uzsāk pēc tam, kad stājies spēkā vietējās pašvaldības administratīvais akts par projekta apstiprināšanu.

8. Projekta īstenošanā pieļaujamas atkāpes no projekta grafiskajā daļā attēlotajām projektēto zemes vienību robežām un platībām, ja tās radušās robežu neatbilstības novēršanas rezultātā vai projekts izstrādāts ierādītai (ar grafiskām metodēm noteiktai) zemes vienībai un uzmērītā platība projektētai zemes vienībai nav pretrunā ar vietējās pašvaldības teritorijas plānojumu.

**II. Projekta izstrādes un apstiprināšanas kārtība**

9. Projekta izstrādes un apstiprināšanas process sastāv no šādiem secīgiem posmiem:

9.1. Zemes ierīcības likuma 5. vai 14.pantā minētā persona (turpmāk – ierosinātājs) iesniedz vietējā pašvaldībā iesniegumu par projekta izstrādi;

9.2. vietējā pašvaldība pieprasa projekta izstrādes nosacījumus no šo noteikumu 12.punktā norādītajām institūcijām;

9.3. vietējā pašvaldība izdod administratīvo aktu par projekta izstrādi ar projekta izstrādes nosacījumiem;

9.4. zemes ierīkotājs sagatavo projekta grafiskās daļas projektu un saskaņo to šo noteikumu 23.punktā noteiktajā kārtībā;

9.5. zemes ierīkotājs izstrādā projektu un saskaņo to ar ierosinātāju;

9.6. zemes ierīkotājs iesniedz projektu vietējā pašvaldībā;

9.7. vietējā pašvaldība izdod administratīvo aktu par projekta apstiprināšanu vai noraidīšanu.

10. Ja lineāras inženierbūves (piemēram, autoceļš, dzelzceļš) būvprojekta ietvaros veic zemes ierīcības darbus, projektu izstrādā, ievērojot šajos noteikumos minētās prasības, izņemot šo noteikumu 9.1., 9.2. un 9.3.apakšpunktu.

11. Šo noteikumu 9.1.apakšpunktā minētajam iesniegumam pievieno grafisko pielikumu ar kartogrāfisko materiālu, kurā ir shematiski attēlota projektētā teritorija un projektētās robežas. Iesniegumā ierosinātājs:

11.1. norāda projekta izstrādes mērķi un iecerēto rīcību ar zemes vienību;

11.2. sniedz priekšlikumus par zemes vienību konfigurāciju, robežām, platībām, jaunveidojamam adresācijas objektam piešķiramo adresi, kā arī nekustamā īpašuma nosaukumu, ja projektējamo zemes vienību plānots izdalīt no esošā nekustamā īpašuma sastāva;

11.3. ja nepieciešams, izsaka lūgumu atļaut īstenot projektu pa posmiem.

12. Vietējā pašvaldība, norādot šo noteikumu 11.punktā minētajā iesniegumā iekļauto informāciju par projekta izstrādes mērķi un iecerēto rīcību ar zemes vienību, pieprasa projekta izstrādes nosacījumus no šādām institūcijām, kas tos sniedz bez maksas:

12.1. Satiksmes ministrijas, ja projektētā teritorija atrodas valsts akciju sabiedrības „Starptautiskā lidosta „Rīga”” lidlauka teritorijā;

12.2. Valsts kultūras pieminekļu aizsardzības inspekcijas, ja projektētā teritorija atrodas valsts aizsargājamo kultūras pieminekļu aizsardzības zonu teritorijā vai projektētajā teritorijā atrodas valsts aizsargājamie kultūras pieminekļi;

12.3. valsts akciju sabiedrības „Latvijas Valsts ceļi”, ja projektētā teritorija atrodas valsts autoceļu aizsargjoslā;

12.4. Dabas aizsardzības pārvaldes, ja projektētajā teritorijā atrodas īpaši aizsargājamās dabas teritorijas, izņemot aizsargājamos kokus un dižakmeņus, īpaši aizsargājamās dabas teritorijas neitrālo zonu, biosfēras rezervāta ainavu aizsardzības zonu un aizsargājamo ainavu apvidu.

13. Šo noteikumu 12.punktā norādītās institūcijas nosacījumus izsniedz divu nedēļu laikā no pieprasījuma saņemšanas brīža un vienlaikus norāda, vai zemes ierīkotājam projekta grafiskās daļas projekts ir jāiesniedz saskaņošanai attiecīgajā institūcijā.

14. Vietējā pašvaldība pieņem lēmumu ar vai bez grafiskā pielikuma par projekta izstrādi, projekta izstrādes nosacījumos norādot:

14.1. prasības atbilstoši šo noteikumu 37.punktam projekta grafiskās daļas izstrādei attiecībā uz kartogrāfiskā materiāla pamatni, izvērtējot komunikāciju blīvumu, projekta mērķi un apbūves intensitāti;

14.2. projekta īstenošanas secību, ja ierosinātājs iesniegumā lūdz projektu īstenot pa posmiem;

14.3. šo noteikumu 12.punktā norādīto institūciju sniegtos projekta izstrādes nosacījumus;

14.4. citas institūcijas, kas nav minētas šo noteikumu 12.punktā un 23.1. un 23.2.apakšpunktā un ar kurām projekta grafisko daļu nepieciešams papildus saskaņot, ja projekta risinājumi skar to intereses;

14.5. informāciju par tām vietējās pašvaldības teritorijas plānojumā noteiktajām aizsargjoslām (aizsardzības zonām), kuru attēlošana nebija iespējama izvēlētajā kartes (plāna) mērogā;

14.6. ja nepieciešams, papildu nosacījumus atbilstoši vietējās pašvaldības teritorijas plānojumam, lokālplānojumam un detālplānojumam.

15. Zemes ierīkotājs projekta izstrādei izmanto:

15.1. spēkā esošu vietējās pašvaldības teritorijas plānojumu, lokālplānojumu un detālplānojumu projektētajai teritorijai un tām teritorijām, kas robežojas ar projektēto teritoriju;

15.2. dokumentus par servitūta nodibināšanu, ja tas nav reģistrēts Kadastra informācijas sistēmā un ierakstīts zemesgrāmatā, kā arī dokumentus par servitūta izbeigšanu, ja ieraksts nav dzēsts no Kadastra informācijas sistēmas un zemesgrāmatas;

15.3. zemes vienības īpašnieka apliecinājumu par projektētajā teritorijā īpašumā, valdījumā vai lietošanā esošajām inženierkomunikācijām, ja tādas ir;

15.4. projektētajā teritorijā iekļauto īpašumu īpašnieku zemes ierīkotājam iesniegtu apliecinājumu, ka īpašums ir vai nav apgrūtināts ar kredītsaistībām. Ja īpašums ir apgrūtināts ar kredītsaistībām, attiecīgā īpašuma īpašnieks papildus iesniedz dokumentu, kas apstiprina kreditora piekrišanu projekta izstrādei;

15.5. šo noteikumu 16.punktā minēto informāciju.

16. Zemes ierīkotājs izvērtē, kāda informācija par projektēto teritoriju (papildus šo noteikumu 15.punktā minētajai) viņam ir nepieciešama projekta izstrādei. Projekta izstrādei nepieciešamo informāciju saskaņā ar zemes ierīkotāja vai komercsabiedrības vai individuālā komersanta, kas nodarbina vismaz vienu zemes ierīkotāju (turpmāk – komersants), pieprasījumu izsniedz:

16.1. vietējā pašvaldība – augstas detalizācijas topogrāfisko informāciju, ja tāda ir;

16.2. Valsts zemes dienests:

16.2.1. informāciju no Kadastra informācijas sistēmas atbilstoši šo noteikumu 17.punktam, kā arī projektējamo zemes vienību kadastra apzīmējumus;

16.2.2. informāciju no Valsts adrešu reģistra informācijas sistēmas;

16.2.3. augstas detalizācijas topogrāfisko informāciju, ja tāda ir;

16.2.4. arhīvā esošo zemes kadastrālās uzmērīšanas dokumentu kopijas;

16.2.5. informāciju no Apgrūtināto teritoriju informācijas sistēmas;

16.3. Latvijas Ģeotelpiskās informācijas aģentūra:

16.3.1. ortofotokartes;

16.3.2. topogrāfiskās kartes;

16.4. Dabas aizsardzības pārvalde – informāciju par mikroliegumiem un īpaši aizsargājamo dabas teritoriju robežām, kā arī par to aizsardzības režīmu, ja projekts tiek izstrādāts īpaši aizsargājamā dabas teritorijā;

16.5. Valsts kultūras pieminekļu aizsardzības inspekcija – informāciju par valsts aizsargājamiem kultūras pieminekļiem, ja projekts tiek izstrādāts valsts aizsargājamo kultūras pieminekļu un to aizsardzības zonu teritorijā;

16.6. inženierkomunikāciju un inženierbūvju turētāji – informāciju par savā kompetencē esošo inženierkomunikāciju un inženierbūvju izvietojumu;

16.7. valsts sabiedrība ar ierobežotu atbildību „Zemkopības ministrijas nekustamie īpašumi” – informāciju no Meliorācijas kadastra informācijas sistēmas par meliorācijas sistēmām.

17. Valsts zemes dienests sagatavo un izsniedz informāciju no Kadastra informācijas sistēmas standartizētā veidā atbilstoši normatīvajiem aktiem kadastra informācijas pieprasīšanas un izsniegšanas jomā, ņemot vērā šādus nosacījumus:

17.1. par projektēto teritoriju izsniedz vienkopus šādus Kadastra informācijas sistēmas teksta datu informācijas blokus:

17.1.1. kadastra objekta identifikācija;

17.1.2. dati par nekustamā īpašuma nosaukumu un kopējo platību;

17.1.3. nekustamā īpašuma tiesību nostiprinājums;

17.1.4. pamatdati par nekustamā īpašuma piederību un nomniekiem;

17.1.5. izraksts no zemes vienības pamatdatiem;

17.1.6. zemes vienības daļas pamatdati;

17.1.7. zemes vienības un zemes vienības daļas nekustamā īpašuma lietošanas mērķi;

17.1.8. nekustamā īpašuma objekta apgrūtinājumi;

17.1.9. izraksts no būves pamatdatiem;

17.1.10. zemes vienības un zemes vienības daļas kadastrālās uzmērīšanas informācija;

17.1.11. plānotās (projektētās) zemes vienības informācija;

17.2. par projektēto teritoriju izsniedz vienkopus Kadastra informācijas sistēmas telpisko datu informācijas bloku – kadastra kartes dati;

17.3. par zemes vienībām, kas neietilpst projektētajā teritorijā, bet caur kurām plānota piekļūšanas iespēja projektētajām zemes vienībām, izsniedz vienkopus šādus Kadastra informācijas sistēmas teksta datu informācijas blokus:

17.3.1. kadastra objekta identifikācija;

17.3.2. nekustamā īpašuma tiesību nostiprinājums;

17.3.3. pamatdati par nekustamā īpašuma piederību un nomniekiem;

17.3.4. nekustamā īpašuma objekta apgrūtinājumi;

17.4. par zemes vienībām, kas neietilpst projektētajā teritorijā, bet caur kurām paredzēts nodrošināt piekļūšanas iespēju projektētajām zemes vienībām, izsniedz vienkopus Kadastra informācijas sistēmas telpisko datu informācijas bloku – kadastra kartes dati.

18. Šo noteikumu 16.punktā minētās informācijas grafiskos datus institūcijas izsniedz vienā no šādiem veidiem:

18.1. digitālā veidā vektordatu formā (\*.dwg, \*.dgn vai \*.shp datņu formātā) Latvijas ģeodēzisko koordinātu sistēmā mērogā 1:10000, 1:5000, 1:2000, 1:1000, 1:500 vai 1:250, izņemot Apgrūtināto teritoriju informācijas sistēmā reģistrētos datus, kurus izsniedz objektu un apgrūtināto teritoriju datu sniedzēju iesniegtajā mērogā;

18.2. kā karšu lapas, kas sakārtotas rastra failu formātā atbilstoši karšu nomenklatūrai, ja nav pieejami vektordati;

18.3. kā citu kartogrāfisko materiālu, ja karšu lapas nav sakārtotas rastra failu formātā atbilstoši karšu nomenklatūrai un nav pieejami vektordati.

19. Gadījumā, ja projekta izstrādes gaitā pēc projektēto zemes vienību kadastra apzīmējumu pieprasīšanas ir veiktas izmaiņas attiecībā uz projektēto zemes vienību skaitu un platību, zemes ierīkotājs par to informē Valsts zemes dienestu, nosūtot paziņojumu uz Valsts zemes dienesta tīmekļa vietnē norādīto, šim nolūkam paredzēto elektroniskā pasta adresi.

20. Projektētā robeža var šķērsot būvi, ja:

20.1. to ir iespējams sadalīt atbilstoši personas, kurai saskaņā ar normatīvajiem aktiem būvniecības jomā noteikto ir patstāvīgas prakses tiesības attiecīgajā jomā (turpmāk – būvspeciālists), atzinumam. Ja, sadalot būvi, ir nepieciešamas konstruktīvas izmaiņas, būves sadali veic pirms projekta apstiprināšanas. Zemes sadali plāno tā, lai projektētās zemes vienības robeža sakristu ar būves sadales līniju;

20.2. tā ir inženierkomunikācijas vai transporta būve. Šādā gadījumā nav nepieciešama minēto būvju sadale;

20.3. to ir paredzēts nojaukt un tas tiek veikts pirms projekta apstiprināšanas vietējā pašvaldībā.

21. Ja projektētās zemes vienības sastāvā plānots iekļaut zemes platību „Cits zemes lietojums”, kas izdalīta elektropārvades līnijas caur mežu, gāzes vai naftas vada, meliorācijas grāvja vai cita lineāra situācijas elementa (izņemot valsts un pašvaldības ceļus) uzturēšanai, ja tā nepārsniedz normatīvos aktos zemes kadastrālās uzmērīšanas jomā noteiktās zemes vienības pieļaujamās platības atšķirības robežas, tad zemes ierīkotājs rakstiski pieprasa attiecīgā objekta (kura uzturēšanai izdalīta zemes platība ar norādi „Cits zemes lietojums”) īpašnieka vai, ja tāda nav, tiesiskā valdītāja rakstisku saskaņojumu par to, ka nav iebildumu par šīs platības iekļaušanu projektētās zemes vienības sastāvā.

22. Zemes ierīkotājs ir tiesīgs pieaicināt zemes kadastrālās uzmērīšanas vai ģeodēzisko darbu veikšanā sertificētu personu, lai tā precizētu projektētās robežas atrašanās vietu un situācijas objektu novietojumu projektētajā teritorijā. Projekta ierosinātājam un robežojošā nekustamā īpašuma īpašniekam vai, ja tāda nav, tiesiskajam valdītājam ir pienākums pēc zemes ierīkotāja uzaicinājuma nodrošināt piekļuvi projektētajai teritorijai.

23. Projekta grafiskās daļas projektu zemes ierīkotājs elektroniski saskaņo ar šādām institūcijām:

23.1. ar valsts sabiedrību ar ierobežotu atbildību „Zemkopības ministrijas nekustamie īpašumi”, ja projektētajā teritorijā ir valsts nozīmes meliorācijas sistēmas;

23.2. ar publiskās lietošanas dzelzceļa infrastruktūras pārvaldītāju, ja projektētajā teritorijā ir publiskās lietošanas dzelzceļa infrastruktūras zemes nodalījuma josla vai tā robežojas ar to, vai arī, ja attiecīgajā teritorijā atrodas publiskās lietošanas dzelzceļa ekspluatācijas vai drošības aizsargjosla;

23.3. ar šo noteikumu 14.punktā minētajos projekta izstrādes nosacījumos noteiktajām institūcijām.

24. Šo noteikumu 23.punktā minētās institūcijas projekta grafiskās daļas projektu saskaņo ne vēlāk kā divu nedēļu laikā pēc tā saņemšanas. Minētās institūcijas zemes ierīkotājam nosūta elektroniski parakstītu projekta grafiskās daļas projektu, kurā izvietots saskaņojuma uzraksts vai atzīme par tā saskaņojumu, elektronisku dokumentu par projekta grafiskās daļas projekta saskaņošanu vai elektronisko pastu ar informāciju par koleģiālās institūcijas vai komercsabiedrības pārvaldes institūcijas lēmumu, ar kuru tika saskaņots projekta grafiskās daļas projekts.

25. Pēc projekta grafiskās daļas saskaņošanas zemes ierīkotājs papildina projekta grafisko daļu ar šo noteikumu 23.punktā minēto institūciju vai to pārstāvju rekvizītiem (institūcijas pārstāvja, kurš sniedzis saskaņojumu, vārdu, uzvārdu, institūcijas nosaukumu un saskaņošanas datumu) vai koleģiālās institūcijas vai komercsabiedrības pārvaldes institūcijas nosaukumu un pieņemtā lēmuma datumu un numuru.

26. Pēc šo noteikumu 25.punktā norādīto darbību veikšanas zemes ierīkotājs sagatavo projektu atbilstoši normatīvajiem aktiem elektronisko dokumentu izstrādāšanas, noformēšanas, glabāšanas un aprites jomā un saskaņo to ar ierosinātāju, kas piekrišanu projekta īstenošanai un saskaņojumu par projektētās teritorijas robežām izsaka, parakstot projektu ar drošu elektronisko parakstu un laika zīmogu vai iesniedzot zemes ierīkotājam rakstisku apliecinājumu brīvā formā, kuru zemes ierīkotājs ievieto projektā.

27. Pēc projekta saskaņošanas ar ierosinātāju zemes ierīkotājs paraksta projektu ar drošu elektronisko parakstu un laika zīmogu, tādējādi apliecinot, ka projekts izstrādāts atbilstoši normatīvajiem aktiem zemes ierīcības jomā, un iesniedz to apstiprināšanai vietējā pašvaldībā.

28. Pēc projekta saņemšanas apstiprināšanai vietējā pašvaldība izdod administratīvo aktu par projekta apstiprināšanu vai noraidīšanu.

29. Vietējā pašvaldība projektu noraida, ja projekta izstrādē nav ievēroti šo noteikumu 14.punktā minētie projekta izstrādes nosacījumi, normatīvajos aktos teritorijas plānošanas, izmantošanas, apbūves vai zemes ierīcības jomā noteiktās prasības, kā arī citu normatīvo aktu prasības.

30. Ja projektu apstiprina, vietējā pašvaldība pieņem uz projektētajām zemes vienībām attiecināmus lēmumus, tostarp lēmumu par:

30.1. adreses piešķiršanu, ja pēc zemes ierīcības darbiem paredzēts izveidot jaunu adresācijas objektu;

30.2. nekustamā īpašuma lietošanas mērķu noteikšanu vai maiņu;

30.3. starpgabala statusa atcelšanu, ja tāds ir bijis noteikts zemes reformu reglamentējošajos normatīvajos aktos noteiktā kārtībā.

**III. Projekta grozīšanas un apstiprināšanas kārtība**

31. Projekta grozījumu izstrādi Zemes ierīcības likuma 8.1panta noteiktajā gadījumā ierosina ierosinātājs.

32. Projekta grozījumu izstrādes process sastāv no šādiem secīgiem posmiem:

32.1. zemes ierīkotājs pēc ierosinātāja iesnieguma par grozījumu izstrādi saņemšanas sagatavo projekta grozījumu grafiskās daļas projektu un saskaņo to ar tām pašām institūcijām, ar kurām tika saskaņots grozāmais projekts, ja projekta grozījumu risinājumi skar to intereses;

32.2. zemes ierīkotājs izstrādā projekta grozījumus un saskaņo tos ar ierosinātāju;

32.3. zemes ierīkotājs iesniedz projekta grozījumus apstiprināšanai vietējā pašvaldībā;

32.4. vietējā pašvaldība izdod administratīvo aktu par projekta grozījumu apstiprināšanu vai noraidīšanu.

**IV. Projekta saturs**

33. Zemes ierīkotājs projektā ietver:

33.1. satura rādītāju;

33.2. projekta paskaidrojuma rakstu;

33.3. elektroniski parakstītu projekta grafisko daļu digitālā veidā vektordatu formā (\*.dwg, \*.dgn vai \*.shp datņu formātā) Latvijas ģeodēzisko koordinātu sistēmā;

33.4. projekta grafisko daļu portatīvā dokumenta (PDF) formātā;

33.5. projekta izstrādē saņemtos dokumentus:

33.5.1. šo noteikumu 9.3.apakšpunktā minēto dokumentu;

33.5.2. ierosinātāja iesniegumu zemes ierīkotājam par projekta izstrādi;

33.5.3. informāciju par zemes ierīkotājam rakstiski izteiktajiem projektētajā teritorijā iekļauto zemes vienību īpašnieku priekšlikumiem, kā arī to noraidīšanas pamatojumu, ja kāds no tiem nav ņemts vērā, un saistībā ar minētajiem priekšlikumiem saņemtos dokumentus un atbildes uz tiem, kā arī šo noteikumu 26.punktā minēto apliecinājumu, ja tāds ir iesniegts;

33.5.4. šo noteikumu 23.punktā norādīto institūciju atsūtītos elektroniski parakstītos projekta grafiskās daļas projektus, kuros izvietots saskaņojuma uzraksts vai atzīme par to saskaņojumu, vēstuli elektroniskā formā par projekta grafiskās daļas projekta saskaņošanu vai elektronisko pastu ar informāciju par koleģiālās institūcijas vai komercsabiedrības pārvaldes institūcijas lēmumu, ar kuru tika saskaņots projekta grafiskās daļas projekts;

33.5.5. šo noteikumu 20.1.apakšpunktā minētā būvspeciālista atzinumu par būves sadales iespēju, ja tāds ir bijis sastādīts;

33.5.6. šo noteikumu 20.3.apakšpunktā minētajā gadījumā vietējās pašvaldības būvvaldes izsniegtu dokumentu, kas apliecina būves neesību dabā;

33.5.7. šo noteikumu 21.punktā minētajā gadījumā elektropārvades līnijas caur mežu, gāzes vai naftas vada, meliorācijas grāvja vai cita lineāra situācijas elementa (izņemot valsts un pašvaldības ceļus), kura uzturēšanai izdalīta zemes platība ar norādi „Cits zemes lietojums”, īpašnieka vai tiesiskā valdītāja izsniegtu dokumentu;

33.5.8. šo noteikumu 22.punktā minētajā gadījumā zemes kadastrālajā uzmērīšanā vai ģeodēzisko darbu veikšanā sertificētās personas izgatavotu dokumentu;

33.5.9. projektētajā teritorijā iekļauto zemes vienību zemes robežu plānu apliecinātas kopijas;

33.5.10. šo noteikumu 15.2., 15.3., 15.4. un 15.5.apakšpunktā minētos dokumentus un informāciju;

33.5.11. citus ar projekta risinājumu saistītus dokumentus.

34. Zemes ierīkotājs projekta grozījumos ietver šo noteikumu 33.1., 33.5.1., 33.5.3., 33.5.4., 33.5.5., 33.5.6., 33.5.7., 33.5.8. un 33.5.11.apakšpunktā norādītos dokumentus, kas attiecināmi uz grozījumu skarto projektēto teritoriju, ierosinātāja iesniegumu zemes ierīkotājam par projekta grozījumu izstrādi, paskaidrojuma rakstu ar veicamo grozījumu salīdzinājumu, kā arī elektroniski parakstītu projekta grozījumu grafisko daļu, kurā, tai skaitā ar svītrojumu, uzskatāmi attēlotas iepriekš projektētās līnijas digitālā veidā vektordatu formā (\*.dwg, \*.dgn vai \*.shp datņu formātā), projekta grozījumu grafisko daļu portatīvā dokumenta (PDF) formātā Latvijas ģeodēzisko koordinātu sistēmā. Šo noteikumu 33.5.10.apakšpunktā norādītie dokumenti un informācija projekta grozījumos iekļaujami gadījumā, ja tie atšķiras no projekta izstrādē izmantotajiem dokumentiem.

35. Šo noteikumu 33.punktā minēto dokumentu un datņu nosaukumus veido atbilstoši paraugam, kas publicēts Valsts zemes dienesta tīmekļa vietnē. Dokumentiem un datnēm, kas nav norādītas minētajā tīmekļa vietnē, nosaukumus veido, norādot lielos burtus „ZIP”, saīsinātu dokumenta veida pierakstu un dokumenta datumu (formātā „ggggmmdd” bez punktiem, atstarpēm, starpsvītrām u.tml.).

**V. Prasības projekta paskaidrojuma rakstam un grafiskajai daļai**

36. Zemes ierīkotājs paskaidrojuma rakstā sniedz informāciju par:

36.1. projektētajā teritorijā iekļauto nekustamo īpašumu nosaukumu, atrašanās vietu, sastāvu, būvju un zemes vienību kadastra apzīmējumus un adresi, ja tāda piešķirta, piederību, esošo nekustamā īpašuma lietošanas mērķi un priekšlikumu par plānoto nekustamā īpašuma lietošanas mērķi;

36.2. projektēšanas mērķi un risinājumiem, kā arī projekta izstrādes gaitu un īstenošanas secību;

36.3. projektētajā teritorijā iekļauto zemes vienību kadastra apzīmējumiem un atrašanās vietu;

36.4. esošajām un pēc projekta īstenošanas paredzētajām piekļūšanas iespējām zemes vienībām, tai skaitā norādot kadastra apzīmējumus, valsts autoceļu un pašvaldību ceļu vai ielu nosaukumus, ja tādi ir;

36.5. apgrūtinājumiem, tai skaitā nodibinātajiem ceļa servitūtiem, un to nodibināšanas pamatojumu;

36.6. ceļa servitūtiem, ko paredzēts nodibināt projekta īstenošanas gaitā;

36.7. priekšlikumu par jaunizveidoto adresācijas objektu adresēm vai nekustamo īpašumu nosaukumiem;

36.8. citiem nekustamo īpašumu raksturojošiem datiem, kas ietekmējuši projekta izstrādi.

37. Projekta grafisko daļu izstrādā digitālā veidā vektordatu formā (\*.dwg, \*.dgn vai \*.shp datņu formātā) Latvijas ģeodēzisko koordinātu sistēmā mērogā 1:10000, 1:5000, 1:2000, 1:1000, 1:500 vai 1:250 uz zemes robežu plāna pamatnes vai uz šādu kartogrāfisko materiālu pamatnes, kas savietoti ar zemes robežu plānu, izņemot šo noteikumu 40.punktā noteiktajos gadījumos:

37.1. topogrāfiskā karte mērogā 1:10000 vai 1:2000;

37.2. augstas detalizācijas topogrāfiskās informācijas plāns;

37.3. ortofoto karte mērogā 1:10000 vai 1:2000;

37.4. situācijas plāns vai apgrūtinājumu plāns.

38. Zemes ierīkotājs izvērtē projekta kartogrāfisko materiālu pamatnes un, ja nepieciešams, projektēšanā izmanto ar augstākām uzmērīšanas precizitātes metodēm iegūtu zemes robežu informāciju.

39. Ja projekta grafiskā daļa ir izstrādājama uz augstas detalizācijas topogrāfiskās informācijas plāna pamata, to var neizstrādāt visai projektētajai teritorijai, bet tikai tai teritorijas daļai, kurā detalizēti tiek risināti zemes ierīcības darbi. Pārējo projektēto teritoriju var izstrādāt uz citas kartogrāfiskā materiāla pamatnes.

40. Valstij vai pašvaldībai piekrītošai vai īpašumā esošai zemei kā kartogrāfisko pamatni var izmantot Kadastra informācijas sistēmas telpiskos datus, kas var būt savietoti ar augstas detalizācijas topogrāfiskās informācijas plāna datiem, ja:

40.1. projekts ierosināts par valstij vai pašvaldībai piekrītošu zemi atbilstoši Zemes ierīcības likuma 5.panta 2. vai 3.punktam vai par nekustamo īpašumu atbilstoši Zemes ierīcības likuma 5.panta 4.punktam;

40.2. projekts ierosināts par valstij vai pašvaldībai īpašumā esošu zemi, uz kuru valsts vai pašvaldība nostiprinājusi īpašuma tiesības atbilstoši likumam „Par valsts un pašvaldību zemes īpašuma tiesībām un to nostiprināšanu zemesgrāmatās”, pamatojoties uz Valsts zemes dienesta izsniegto informāciju no Kadastra informācijas sistēmas telpiskajiem datiem.

41. Lai uzskatāmi attēlotu visus nepieciešamos elementus, projektētās teritorijas grafiskā attēlojuma mērogu var palielināt vai samazināt, kā arī atsevišķus plāna fragmentus attēlot palielinātā mērogā iznesumu veidā.

42. Projekta grafiskās daļas izstrādē izmanto šo noteikumu 1.pielikumā norādīto paraugu un 2.pielikumā norādītos apzīmējumus. Ja šo noteikumu 2.pielikumā nav noteikts apzīmējums kādam objektam, kas nepieciešams projekta grafiskās daļas sagatavošanā, izmanto zemes kadastrālās uzmērīšanas vai augstas detalizācijas topogrāfiskās informācijas izgatavošanā lietotos apzīmējumus. Burtu lielumu projekta grafiskajā daļā izvēlas atbilstoši izdrukas, ja tādu plānots sagatavot, mērogam.

43. Projekta grafiskajā daļā:

43.1. attēlo projektētās teritorijas robežu;

43.2. attēlo zemes vienības robežas atbilstoši zemes robežu plānā attēlotajām zemes vienību robežām vai Kadastra informācijas sistēmas telpiskajiem datiem, norādot zemes vienību kadastra apzīmējumus, kā arī attēlo robežpunktus;

43.3. pēc ierosinātāja lūguma attēlo zemes vienības daļas robežas atbilstoši Kadastra informācijas sistēmas telpiskajiem datiem, norādot zemes vienību daļu kadastra apzīmējumus;

43.4. attēlo būves kontūras un citus situācijas elementus, ja to atrašanās vieta ietekmē projekta risinājumu;

43.5. attēlo projektētās zemes vienības robežas, norādot projektētās zemes vienības kadastra apzīmējumu un platību;

43.6. attēlo piekļūšanas iespējas katrai projektētajai zemes vienībai, kā arī pieeju publiski izmantojamām teritorijām, tai skaitā ceļa servitūtam paredzētās teritorijas un nodibinātos ceļa servitūtus, kas tiks saglabāti pēc projekta īstenošanas, shematiski (ar bultiņu) norādot piekļūšanas vietu un norādot kādu no normatīvajos aktos zemes pārvaldības jomā noteiktajiem piekļuves nodrošināšanas veidiem;

43.7. pēc ierosinātāja pieprasījuma norāda esošos nekustamā īpašuma lietošanas mērķus, kā arī to robežas, ja zemes vienībā tie ir vairāki;

43.8. norāda uz projektēto teritoriju attiecināmos apgrūtinājumus, kas noteikti normatīvajos aktos vides un kultūras pieminekļu aizsardzības, reģionālās un telpiskās plānošanas jomā un var būt attēloti vietējās pašvaldības teritorijas plānojumā, lokālplānojumā vai detālplānojumā, norādot apgrūtinājumu robežas un kārtas numurus apgrūtinājumu teritorijā pie to robežām;

43.9. norāda koordinātu sistēmas nosaukumu, mēroga koeficientu, koordinātu tīkla krustpunktus un koordinātu tīkla koordinātas;

43.10. norāda izmantotos apzīmējumus un to skaidrojumus;

43.11. izveido rakstlaukumu;

43.12. shematiski attēlo projektētās teritorijas esošo un projektēto robežu shematisku attēlojumu;

43.13. izveido tabulu „Esošās zemes vienības”, kurā norāda esošo zemes vienību kadastra apzīmējumus, platības un kopējo esošo zemes vienību platību;

43.14. izveido tabulu „Projektētās zemes vienības un apgrūtinājumi”, kurā norāda:

43.14.1. projektēto zemes vienību kārtas numurus, kadastra apzīmējumus, platības un kopējo projektētās teritorijas platību;

43.14.2. esošo zemes vienību kadastra apzīmējumus un platības, kas veido projektēto zemes vienību;

43.14.3. katrai projektētajai zemes vienībai apgrūtinājuma kārtas numuru un klasifikācijas kodu – normatīvajos aktos apgrūtinājumu klasifikācijas jomā noteiktajā kārtībā;

43.15. izveido tabulu, kurā norāda to šo noteikumu 23.punktā minēto institūciju vai to pārstāvju rekvizītus (institūcijas pārstāvja, kurš sniedzis saskaņojumu, vārdu, uzvārdu, institūcijas nosaukumu un saskaņošanas datumu), vai koleģiālās institūcijas vai komercsabiedrības pārvaldes institūcijas nosaukumu un pieņemtā lēmuma datumu un numuru;

43.16. šo noteikumu 21.punktā norādītās situācijas gadījumā piezīmes veidā attēlo saņemtā dokumenta izdevējiestādes nosaukumu, dokumenta veidu, numuru un izdošanas datumu;

43.17. shematiski (ar bultiņu) norāda zemes platības „Cits zemes lietojums” atrašanās vietu un platību, ja tā netiek iekļauta projektējamās zemes vienības sastāvā;

43.18. gadījumā, ja projekts izstrādāts ierādītai (ar grafiskām metodēm noteiktai) zemes vienībai, piezīmes veidā norāda, ka, veicot zemes kadastrālo uzmērīšanu, projektēto zemes vienību platības var tikt precizētas.

44. Projekta grafiskās daļas rakstlaukumā paredz vietu:

44.1. projekta nosaukumam, zemes ierīkotāja vārdam, uzvārdam;

44.2. zemes ierīkotāja sertifikāta numuram un tā izdošanas un derīguma datumam;

44.3. ierosinātāja un projektētajā teritorijā iekļauto zemes vienību īpašnieku vārdiem, uzvārdiem vai nosaukumiem;

44.4. kartogrāfiskā materiāla pamatnes (uz kuras pamata sastādīta projekta grafiskā daļa) veidam, autoram, izgatavošanas datumam un mērogam;

44.5. projekta grafiskās daļas mērogam;

44.6. projekta izgatavošanas datumam.

45. Attēlojot projekta grafiskajā daļā apgrūtinājumus, zemes ierīkotājs izmanto šo noteikumu 16.punktā minēto informāciju, kā arī informāciju, kas norādīta šo noteikumu 15.2.apakšpunktā minētajos dokumentos. Pēc ierosinātāja pieprasījuma projekta grafiskajā daļā attēlo apgrūtinājumus izraisošos objektus atbilstoši augstas detalizācijas topogrāfiskās informācijas specifikācijai.

46. Ja projektētās teritorijas robeža sakrīt ar esošās zemes vienības robežu, projektēto zemes vienību robežu, apgrūtinājuma robežu vai tās teritorijas robežu, kas var kalpot ceļa servitūta nodibināšanai, līnijas projekta grafiskajā daļā attēlo šādā secībā:

46.1. apgrūtinājuma robeža;

46.2. ceļa servitūta tiesību nodibināšanai paredzētās teritorijas robeža;

46.3. esošās zemes vienības robeža;

46.4. projektētās zemes vienības robeža;

46.5. projektētās teritorijas robeža.

47. Projekta grafiskajā daļā apgrūtinājumu katram objektam attēlo kā noslēgtu kontūru, norādot konkrētā apgrūtinājuma kārtas numuru apgrūtinājuma teritorijā pie tā robežas. Apgrūtinājuma kontūru attēlo katram objektam atsevišķi tā, lai katrs apgrūtinājuma veids ir attēlots atšķirīgā krāsā un unikālā līmenī atbilstoši šo noteikumu 2.pielikumā norādītajam paraugam. Ja objekts atrodas vairākās projektētās zemes vienībās, apgrūtinājuma kontūru var attēlot katrā projektētā zemes vienībā atsevišķi. Apgrūtinājumu, kuru nav iespējams attēlot kā laukumu, projekta grafiskajā daļā attēlo kā līniju, līnijas vidū norādot tās platumu.

**VI. Projekta datu un dokumentu aprites kārtība**

48. Ja projektā ievietojamais dokuments ir saņemts papīra formā kā oriģināls vai tā atvasinājums, projektā ievieto tā elektronisko kopiju, neapliecinot tās pareizību saskaņā ar normatīvo aktu prasībām. Dokumentus, kas sākotnēji ir sagatavoti papīra formā, zemes ierīkotājs savā lietvedībā glabā četrus gadus.

49. Vietējā pašvaldība divu nedēļu laikā pēc projekta apstiprināšanas elektroniski iesniedz Valsts zemes dienesta reģionālajai nodaļai lēmumu par projekta apstiprināšanu un nodod zemes ierīkotājam apstiprināto projektu.

50. Zemes ierīkotājs nodod ierosinātājam apstiprināto projektu, kā arī pēc ierosinātāja pieprasījuma sagatavo un nodod tam projekta izstrādē saņemto un sagatavoto dokumentu izdrukas.

51. Apstiprinātais projekts glabājas vietējās pašvaldības arhīvā vismaz līdz Zemes ierīcības likumā noteiktajam projekta īstenošanas termiņam.

**VII. Noslēguma jautājumi**

52. Atzīt par spēku zaudējušiem Ministru kabineta 2011.gada 12.aprīļa noteikumus Nr.288 „Zemes ierīcības projekta izstrādes noteikumi” (Latvijas Vēstnesis, 2011, 66.nr).

53. Ja vietējā pašvaldība ir izdevusi administratīvo aktu par projekta izstrādi līdz šo noteikumu spēkā stāšanās dienai, zemes ierīkotājs projekta izstrādi var pabeigt līdz 2016.gada 30.septembrim atbilstoši šiem vai Ministru kabineta 2011.gada 12.aprīļa noteikumiem Nr.288 „Zemes ierīcības projekta izstrādes noteikumi”, ciktāl tie nav pretrunā ar Zemes ierīcības likumu.

54. Šo noteikumu 53.punktā minētajā gadījumā, ja zemes ierīkotājs projekta izstrādi pabeidz atbilstoši šiem noteikumiem, ievērojami šādi nosacījumi:

54.1. šo noteikumu 12.1., 12.2., 12.3. un 12.4.apakšpunktos minētajos gadījumos projekta izstrādes nosacījumus no attiecīgajām institūcijām pieprasa zemes ierīkotājs, kurš tos ievieto zemes ierīcības projektā;

54.2. vietējā pašvaldība pēc zemes ierīkotāja pieprasījuma tam izsniedz šo noteikumu 14.5.apakšpunktā minēto informāciju;

54.3. zemes ierīkotājs saskaņo projekta grafisko daļu ar šo noteikumu 12.1., 12.2., 12.3. un 12.4.apakšpunktos minētajām institūcijām, ja tās to ir norādījušas savos projekta izstrādes nosacījumos.

55. Līdz šo noteikumu 15.1.apakšpunktā minēto teritorijas attīstības plānošanas dokumentu publicēšanai valsts vienotajā ģeotelpiskās informācijas portālā tos pēc zemes ierīkotāja vai komersanta pieprasījuma izsniedz vietējā pašvaldība.

56. Šo noteikumu 16.2.5.apakšpunktā minēto informāciju Valsts zemes dienests sāk izsniegt Apgrūtināto teritoriju informācijas sistēmas likumā noteiktajā termiņā.

Ministru prezidents Māris Kučinskis

Tieslietu ministrs Dzintars Rasnačs

Iesniedzējs:

Tieslietu ministrijas

valsts sekretārs Raivis Kronbergs

09.02.2016. 14:13

3982

J.Mierkalne

67038681, judite.mierkalne@vzd.gov.lv